**Marie Cathrine Moe Thorleifsson** (født 1982) er en norsk sosialantropolog og førsteamanuensis ved Sosialantropologisk institutt ved Universitetet i Oslo. Hun har også vært forsker ved Senter for ekstremismeforskning. Hennes forskingsinteresser omfatter antropologiske studier av ytre høyre, radikalisering, nasjonalisme, migrasjon og rasisme. Hun er fra 2022 leder for Ekstremismekommisjonen.

Karriere
--------

Hun tok doktorgrad i antropologi ved London School of Economics (2012). Etter doktorgraden jobbet hun med postdoktorprosjektet «Nasjonalistiske responser til krisene i Europa» som utforsket hvordan globaliseringens endringer påvirker renasjonaliseringsprosesser i Europa, og hvilke prosesser som drev frem støtten til populistiske, høyreradikale partier, og som inngikk i et større forskningsprosjekt om globalisering ledet av Thomas Hylland Eriksen. Hun har senere forsket på hvordan islamofobiske og antisemittiske fiendebilder blir produsert og formidlet av ytre høyre-aktivister. Hun arbeider fra 2021 med det EU-finansierte prosjektet DRIVE som utforsker hva som driver høyreekstrem og islamistisk radikalisering i Nederland, Danmark, Norge og Storbritannia. Hun var ansatt som forsker ved Senter for ekstremismeforskning og ble i 2022 førsteamanuensis ved Sosialantropologisk institutt.

Hun ble i 2022 utnevnt av regjeringen til leder for Ekstremismekommisjonen, som skal analysere kunnskap og komme med anbefalinger for å forbedre evnen til å forebygge radikalisering og ekstremisme. Et av temaene kommisjonen skal se nærmere på er hat mot LHBTIQ+-befolkningen. Samme måned som oppnevnelsen uttalte hun at hatet mot skeive, og særlig transpersoner, har økt betraktelig i både Norge og verden. Thorleifsson sa at «skeive har lenge inngått i fiendebildet til høyreekstremister og ekstreme islamister. Likheten er at skeive blir avhumanisert av begge ideologier. Kjernen går ut på å beskytte reproduksjonen av nasjonen, at det skal være kvinne og mann som skal reprodusere nasjonen, mens skeive blir sett på som noe unaturlig og avvikende». Thorleifsson sa også at «vi har sett en tilspisset diskusjon om for eksempel transpersoner i ulike subkulturer på nettet. Det er en økt moralsk panikk [...] Og vi vet at før volden, kommer avhumaniseringen».

Bøker
-----

* *Nationalist responses to the crises in Europe: old and new hatreds*. Routledge, 2019.
* *Nationalism and the Politics of Fear in Israel: Race and Identity on the border with Lebanon*. I.B. Tauris, 2015.

Referanser
----------

1. ↑   Senter for studier av Holocaust og livssynsminoriteter, «Curriculum Vitae», verkets språk engelsk, besøkt 9. november 2022, «Date of birth: 05.05.1982»[Hentet fra Wikidata]
2. ↑   Virtual International Authority File, oppført som Thorleifsson, Cathrine Moe 1982-, besøkt 5. september 2022[Hentet fra Wikidata]
3. ↑   verkets språk norsk, www.sv.uio.no, besøkt 17. oktober 2022, «Thorleifsson er født i Washington D.C og oppvokst i Oslo. Hun har tidligere bodd i USA, Storbritannia, Syria og Israel.»[Hentet fra Wikidata]
4. 1 2  «Cathrine Thorleifsson». Universitetet i Oslo. Besøkt 4. september 2022.
5. 1 2  «Ekstremismekommisjonen er på plass, forsker skal lede». *Khrono*. Besøkt 4. september 2022.
6. ↑  «Cathrine Thorleifsson: – Hatet er midt iblant oss. Vi kan ikke dytte det til utkanten.». *Aftenposten*. Besøkt 4. september 2022.
7. ↑  «Ekspert roper varsku: – Dessverre har det blitt mer vanlig at hets mot skeive blir bejublet». *Nettavisen*. Besøkt 6. november 2022.
8. ↑  «Cathrine Thorleifsson: – Hatet er midt iblant oss». *Aftenposten*. Besøkt 21. november 2022.

Eksterne lenker
---------------

* (no) Cathrine Thorleifsson hos Universitetet i Oslo
* (mul) Cathrine Thorleifsson på Twitter Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** SUDOC **·** CRIStin
 |